Borgmester Thomas Kastrup Larsen og rådmand i By- og landskabsforvaltningen Hans Henrik Henriksen har nu skrevet under på den betingede købsaftale af Budolfi Plads.

Underskrifterne til salget af Budolfi Plads i Aalborg er nu sat. Borgmester Thomas Kastrup Larsen og rådmand i By- og landskabsforvaltningen Hans Henrik Henriksen har skrevet under på den betingede købsaftale. Det er blandt andre firmaet NCC, der skal modernisere pladsen, hvor der lige nu er en stor parkeringsplads. - I NCC er vi stolte over at få lov til at bidrage til at gøre Budolfi Plads til et spændende og inspirerende bymiljø for aalborgenserne. Derfor er det et projekt, vi ser meget frem til at tage hul på, siger område­direktør i NCC Danmark, Henrik Holm. Salget af Budolfi Plads er dog betinget af, at byrådet godkender aftalen på deres næste byrådsmøde og at lokalplanen for fremtidens Budolfi Plads godkendes i foråret 2017. Derefter går arbejdet med at skabe en grøn plads med butikker, cafeer og boliger i gang.